b'\n_START_ARTICLE_\nBaltijos ledyninis e\xc5\xbeeras\n_START_PARAGRAPH_\nBaltijos ledyninis e\xc5\xbeeras\xc2\xa0\xe2\x80\x93 g\xc4\x97lavandenis e\xc5\xbeeras, telk\xc5\xa1oj\xc4\x99s dabartin\xc4\x97je Baltijos j\xc5\xabros baseino vietoje. E\xc5\xbeero chronologin\xc4\x97s ribos apima 13 000\xe2\x80\x9310 300\xc2\xa0m. pr. m. e. laikotarp\xc4\xaf. E\xc5\xbeeras susiformavo Baltijos j\xc5\xabros baseine, besitraukiant ledynui pleistoceno pabaigoje. E\xc5\xbeero egzistavimo pabaiga laikomas laikotarpis, kai atsiv\xc4\x97r\xc4\x97 susisiekimas su Atlanto vandenynu per dabartin\xc4\x99 \xc5\xa0vedijos teritorij\xc4\x85 ir g\xc4\x97las e\xc5\xbeero vanduo prad\xc4\x97jo mai\xc5\xa1ytis su druskingu Atlanto vandeniu._NEWLINE_Baltijos ledynin\xc4\xaf e\xc5\xbeer\xc4\x85 nuo s\xc5\xabraus Atlanto vandens saugojo ledyno lie\xc5\xbeuviai ir moren\xc5\xb3 ruo\xc5\xbeai. Baltijos ledyninio e\xc5\xbeero vandens lygis buvo 25 metrais auk\xc5\xa1tesnis u\xc5\xbe dabartin\xc4\xaf j\xc5\xabros lyg\xc4\xaf. Tuometinis j\xc5\xabros lygis buvo \xc5\xbeemiau u\xc5\xbe dabartin\xc4\xaf.\n_START_SECTION_\nFormavimasis\n_START_PARAGRAPH_\nBesitraukiantis paskutinis ledynmetis paliko \xc5\xa1iaurin\xc4\x99 Lenkijos dal\xc4\xaf apie 14 000\xc2\xa0m. pr. m. e. (nuo tada datuojama Baltijos j\xc5\xabros istorija) ir pasitrauk\xc4\x97 pietin\xc4\x97s Baltijos baseino dalies link apie 13 500\xe2\x80\x9313 000\xc2\xa0m. pr. m. e. Per kelis paskesnius \xc5\xa1imtme\xc4\x8dius dabartin\xc4\x97s Baltijos j\xc5\xabros vietoje susiformavo didelis g\xc4\x97lo vandens telkinys. Tuo metu e\xc5\xbeero vandens lygis buvo 40 metr\xc5\xb3 auk\xc5\xa1\xc4\x8diau dabartinio j\xc5\xabros lygio._NEWLINE_Apie 12 000\xc2\xa0m. pr. m. e. ledyno ribos driek\xc4\x97si per pietin\xc4\x99 \xc5\xa0vedijos dal\xc4\xaf ir palei \xc5\xa1iaurin\xc4\x99 Estijos pakrant\xc4\x99. Botnijos ir Suomi\xc5\xb3 \xc4\xaflankos buvo u\xc5\xbe\xc5\xa1al\xc4\x99. At\xc5\xa1ilimo metu i\xc5\xa1kil\xc4\x99s Jutlandijos pusiasalis neleido g\xc4\x97lam e\xc5\xbeero vandeniui mai\xc5\xa1ytis su druskingu Atlanto vandeniu. Vienintelis susisiekimas su Atlantu buvo nedidelis s\xc4\x85siauris dabartinio Eresuno vietoje, ta\xc4\x8diau e\xc5\xbeero vandens lygis buvo 25 metrais auk\xc5\xa1\xc4\x8diau j\xc5\xabros lygio, tod\xc4\x97l vanduo nesimai\xc5\xa1\xc4\x97._NEWLINE_D\xc4\x97l ledo tirpsmo vandens lygis e\xc5\xbeere nuolat did\xc4\x97jo, kol apytiksliai 11 200\xc2\xa0m. pr. m. e. jis pralau\xc5\xbe\xc4\x97 siaur\xc4\x85 koridori\xc5\xb3 pietvakari\xc5\xb3 \xc5\xa0vedijoje. Apie 10 800\xc2\xa0m. pr. m. e. vandens lygis e\xc5\xbeere nukrito daugiau nei 50 metr\xc5\xb3. Tada v\xc4\x97l \xc4\xafvyko klimato at\xc5\xa1alimas, d\xc4\x97l kurio u\xc5\xbe\xc5\xa1alo koridorius, jung\xc4\x99s Baltij\xc4\x85 su Atlantu. D\xc4\x97l to vandens lygis pakilo apie 25\xc2\xa0m. Tuo metu Suomi\xc5\xb3 \xc4\xaflanka buvo atitirpusi._NEWLINE_Apie 10 300\xc2\xa0m. pr. m. e. vanduo v\xc4\x97l pralau\xc5\xbe\xc4\x97 daug koridori\xc5\xb3 pietvakari\xc5\xb3 \xc5\xa0vedijoje ir galiausiai jo lygis susilygino su j\xc5\xabros lygiu. Tada prasid\xc4\x97jo Joldijos j\xc5\xabros etapas.'